b'\n_START_ARTICLE_\nLos Angeles Lakers\n_START_SECTION_\n1947\xe2\x80\x931948 in 1948\xe2\x80\x931959: Za\xc4\x8detki in dinastija Minneapolisa\n_START_PARAGRAPH_\nZgodovina Lakersov se je za\xc4\x8dela leta 1947, ko sta Ben Berger in Morris Chalfen iz Minnesote kupila razpu\xc5\xa1\xc4\x8deno fran\xc5\xa1izo Detroit Gems, ki je bila \xc4\x8dlanica lige NBL, za 15.000 dolarjev od lastnice Maury Winston.  Ekipo so poimenovali Minneapolis Lakers, v \xc4\x8dast vzdevku Minnesote, \xc2\xbbde\xc5\xbeele 10.000 jezer\xc2\xab. \xc5\xa0portni novinar iz Minneapolisa Sid Hartman je ekipi pripeljal prvega glavnega trenerja Johna Kundlo, ki je pred tem deloval na srednji \xc5\xa1oli St. Thomas._NEWLINE_Lakersi so takrat imeli povpre\xc4\x8dno igralsko zasedbo, ki so jo sestavljali krilo Jim Pollard, organizator igre Herm Schaefer, center George Mikan, ki je postal najdominantnej\xc5\xa1i ko\xc5\xa1arkar lige NBL, in ostali ko\xc5\xa1arkarji. V prvi sezoni so dosegli 43 zmag in 17 porazov._NEWLINE_Leta 1948 so se Lakersi preselili iz lige NBL v ligo BAA. Mikan je v sezoni povpre\xc4\x8dno dosegal 28,3 to\xc4\x8dke na tekmo in s tem postavil rekord. Naslednje leto so Lakersi v finalu lige BAA (predhodnica NBA) premagali Washington Capitolse in tako postali prvaki. V naslednji sezoni so dosegli 51 zmag in 17 porazov ter prav tako osvojili naslov prvakov. V sezoni 1950/51, v kateri je Mikan postal najbolj\xc5\xa1i strelec lige \xc5\xa1e tretji\xc4\x8d zapored, so dosegli 44 zmag in 24 porazov. Tekma, na kateri so Lakersi izgubili proti Fort Wayne Pistonsom z rezultatom 19-18, je znana kot tekma z najni\xc5\xbejim kon\xc4\x8dnim izidom v zgodovini lige NBA. V kon\xc4\x8dnici so premagali Indianapolis Olympianse, ampak kasneje klonili proti Rochester Royalsom._NEWLINE_V sezoni 1951/52 so Lakersi zmagali na 40 tekmah. V finalu lige NBA so v sedmih tekmah premagali New York Knickse. V naslednji sezoni je Mikan vodil ligo v \xc5\xa1tevilu skokov na tekmo (14,4), postal pa je tudi najkoristnej\xc5\xa1i ko\xc5\xa1arkar Tekme vseh zvezd. V tej sezoni so dosegli 48 zmag in 22 porazov in se uvrstili v finale, kjer so zopet premagali New York Knickse in osvojili drugi naslov zapored. \xc4\x8ceprav je imel Mikan v sezoni 1953/54 te\xc5\xbeave s koleni, je vseeno povpre\xc4\x8dno dosegal 18 to\xc4\x8dk na tekmo. S pomo\xc4\x8djo Clyda Lovelleta, ki so ga Lakersi izbrali na naboru leta 1952, so osvojili \xc5\xa1e tretji naslov prvakov zapored, tokrat proti Syracuse Nationalsom._NEWLINE_Kljub Mikanovi upokojitvi konec sezone 1953/54 so v naslednji Lakersi vseeno zmagali na 40 tekmah. V prvem krogu kon\xc4\x8dnice so nato premagali Rochester Royalse, v konferen\xc4\x8dnem polfinalu pa jih je porazila ekipa Fort Wayne Pistons. \xc4\x8ceprav so v naslednjih dveh sezonah prevladovali porazi, so se vseeno vsako sezono uvrstili v kon\xc4\x8dnico. Mikan se je vrnil v drugi polovici sezone 1955/56, vendar se je po tej sezoni dokon\xc4\x8dno upokojil. V naslednji sezoni so pod vodstvom Clyda Lovelleta pri\xc5\xa1li vse do konferen\xc4\x8dnega finala. V sezoni 1957/58 so dosegli le 19 zmag. Kot glavnega trenerja so zaposlili Mikana. Mikan je bil odpu\xc5\xa1\xc4\x8den januarja, ko so Lakersi dosegli le 9 zmag in kar 30 porazov. Na Mikanovo mesto se je vrnil Kundla._NEWLINE_Lakersi so dobili prvi izbor na naboru leta 1958 in izbrali Elgina Baylorja. Baylor, ki je postal novinec leta lige NBA in najkoristnej\xc5\xa1i ko\xc5\xa1arkar Tekme vseh zvezd leta 1959, je povpre\xc4\x8dno dosegal 24,9 to\xc4\x8dk in 15 skokov na tekmo ter pripomogel k osvojitvi drugega mesta v diviziji, kljub temu, da so Lakersi dosegli 33 zmag in 39 porazov. Potem, ko so v \xc5\xa1estih tekmah premagali Hawkse, so ponovno zaigrali v finalu, kjer so jih v \xc5\xa1tirih tekmah premagali Boston Celticsi. Tako se je za\xc4\x8delo ve\xc4\x8dno rivalstvo med Lakersi in Celticsi, ki traja \xc5\xa1e danes.\n_START_SECTION_\n1959\xe2\x80\x931968: Selitev v Los Angeles in rivalstvo s Celticsi\n_START_PARAGRAPH_\nV zadnji sezoni igranja v Minneapolisu so Lakersi dosegli 25 zmag in 50 porazov. S tak\xc5\xa1nim izkupi\xc4\x8dkom so si prislu\xc5\xbeili drugi izbor na naboru leta 1960. Izbrali so branilca Jerryja Westa. Po koncu sezone so se Lakersi in njihov lastnik Bob Short selili iz Minneapolisa v Los Angeles ter tako postali prva NBA ekipa na Zahodni obali._NEWLINE_V naslednji sezoni je Elgin Baylor dosegal 34,8 to\xc4\x8dk in 19,8 skokov na tekmo in pripomogel, da so Lakersi zmagali na 11 tekmah ve\xc4\x8d kot v prej\xc5\xa1nji sezoni. 15. novembra 1960 je Baylor na tekmi proti New York Knicksom dosegel 71 to\xc4\x8dk in tako postavil nov rekord v \xc5\xa1tevilu dose\xc5\xbeenih to\xc4\x8dk na tekmi. \xc4\x8ceprav so med rednim delom sezone dosegli ve\xc4\x8d porazov kot zmag, so se Lakersi uvrstili v kon\xc4\x8dnico. Pri\xc5\xa1li so vse do konferen\xc4\x8dnega finala, kjer so morali priznati premo\xc4\x8d St. Louis Hawksom. V naslednji sezoni 1961/62 so Lakersi izbolj\xc5\xa1ali izkupi\xc4\x8dek zmag in porazov, saj sta nosilca Lakersov Baylor in West dosegala po 38,3 in 30,8 to\xc4\x8dk na tekmo. V finalu so se soo\xc4\x8dili z rivali Celticsi. V peti tekmi finala, ki so jo Lakersi dobili, je Elgin Baylor dosegel kar 61 to\xc4\x8dk in tako postavil rekord v \xc5\xa1tevilu dose\xc5\xbeenih to\xc4\x8dk na finalni tekmi. Lakersi so kasneje proti Celticsom izgubili v podalj\xc5\xa1ku sedme tekme finala._NEWLINE_Lakersi so nato v sezoni 1962/63 dobili 53 tekem, Baylor in West sta dosegala povpre\xc4\x8dno 34 in 27,1 to\xc4\x8dke na tekmo. Tudi v tej sezoni so se v finalu udarili s Celticsi, ki so slavili naslov v \xc5\xa1estih tekmah. Po slab\xc5\xa1i sezoni 1963/64, ko so Lakersi dosegli 42 zmag in 38 porazov in so bili izlo\xc4\x8deni v prvem krogu kon\xc4\x8dnice proti Hawksom, so v sezoni 1964/65 dobili 49 tekem. V divizijskem finalu so predvsem s pomo\xc4\x8djo Westa, ki je v divizijskem finalu dosegal 46,3 to\xc4\x8dke, premagali Baltimore Bulletse in se uvrstili v finale, kjer so jih zopet \xc4\x8dakali Celticsi, ki so jih kasneje premagali v petih tekmah. Lakersi so naslednjo sezono v finalu zopet izgubili proti Bostonu v sedmih tekmah, tokrat le za dve to\xc4\x8dki. Potem, ko so v naslednji sezoni dosegli le 36 zmag in so v kon\xc4\x8dnici izgubili v prvem krogu proti San Francisco Warriorsom, so leta 1968 v finalu zopet izgubili proti Celticsom. Leta 1967 so se Lakersi iz Los Angeles Memorial Sports Arene preselili v novo dvorano The Forum.\n_START_SECTION_\n1968\xe2\x80\x931973: Wiltov prihod\n_START_PARAGRAPH_\n9. julija 1968 je k Lakersom preko menjave igralcev iz Philadelphie pri\xc5\xa1el Wilt Chamberlain, v Philadelphio pa so od\xc5\xa1li Darrell Imhoff, Archie Clark in Jerry Chambers. V prvi sezoni pri Lakersih je Chamberlain postavil klubski rekord v povpre\xc4\x8dju dose\xc5\xbeenih skokov v sezoni (21,1 skoka na tekmo). West, Baylor in Chamberlain so vsi povpre\xc4\x8dno dosegali po ve\xc4\x8d kot 20 to\xc4\x8dk na tekmo in Lakersi so osvojili prvo mesto v diviziji. V finalu so se zopet soo\xc4\x8dili s Celticsi. Na prvi tekmi so Lakersi slavili. Mo\xc5\xbe odlo\xc4\x8ditve je bil Jerry West, ki je na tej tekmi dosegel kar 53 to\xc4\x8dk in po peti tekmi finala so celo vodili 3-2 v zmagah. Vseeno je Boston \xc5\xa1e enajsti\xc4\x8d v trinajstih sezonah osvojil naslov prvaka, tokrat v sedmih tekmah. Za najkoristnej\xc5\xa1ega ko\xc5\xa1arkarja finala je bil izbran Jerry West, ki je \xc5\xa1e vedno edini s tem nazivom, ki ob tem ni osvojil naslova prvakov. V naslednji sezoni je West povpre\xc4\x8dno dosegal 31,2 to\xc4\x8dke na tekmo in tako prvi\xc4\x8d postal najbolj\xc5\xa1i strelec sezone. V finalu se Lakersi prvi\xc4\x8d v 16 letih niso sre\xc4\x8dali s Celticsi temve\xc4\x8d z New York Knicksi, ki so v sedmih tekmah premagali Lakerse in osvojili svoj prvi naslov prvakov. V sezoni 1970/71 so Lakerse v konferen\xc4\x8dnem finalu izlo\xc4\x8dili Milwaukee Bucksi, katerih glavni nosilec je bil bodo\xc4\x8di center Lakersov, Lew Alcindor (zdaj znan kot Kareem Abdul-Jabbar)._NEWLINE_Sezona 1971/72 je prinesla nekaj sprememb. Lastnik Jack Kent Cooke je najel Billa Sharmana kot glavnega trenerja, Elgin Baylor pa se je po nekaj tekmah in ugotovitvi, da njegove noge ne zdr\xc5\xbeijo ve\xc4\x8d tak\xc5\xa1nega tempa, upokojil. Sharman je dvignil disciplino v ekipi in igralcem predstavil jutranji strelski trening. V novembru so dobili 14 zaporednih tekem in vseh 16 tekem v decembru. Po novem letu 1972 so dobili \xc5\xa1e tri zaporedne tekme, potem pa so morali priznati premo\xc4\x8d Bucksom 120-104. Tako so Lakersi zmagali na 33 zaporednih tekmah in postavili rekord po \xc5\xa1tevilu zaporednih zmag v ameri\xc5\xa1kih profesionalnih \xc5\xa1portih. V tej sezoni so dosegli 69 zmag, s tem pa so postavili \xc5\xa1e en rekord, ki so ga podrli Chicago Bullsi v sezoni 1995/96, ko so dobili 72 tekem. Chamberlain je v tej sezoni dosegal 14,8 to\xc4\x8dke, najmanj v karieri, vendar je vodil ligo v povpre\xc4\x8dju skokov (19,2 skoka na tekmo). West je z 9,7 podaje na tekmo vodil ligo v povpre\xc4\x8dju podaj, prav tako je v povpre\xc4\x8dju dosegal ve\xc4\x8d kot 25 to\xc4\x8dk in bil izbran za najkoristnej\xc5\xa1ega ko\xc5\xa1arkarja Tekme vseh zvezd leta 1972. Ekipa je na vsaki tekmi razen eni dosegla 100 ali ve\xc4\x8d to\xc4\x8dk in na koncu sezone je bil Bill Sharman izbran za trenerja leta. Finale 1972 je bil ponovitev finala iz leta 1970, Lakersi pa so tako kot Knicksi leta 1970 zmagali v finalu v petih tekmah in osvojili prvi naslov prvakov v Los Angelesu. V peti tekmi finala je Chamberlain dosegel 24 to\xc4\x8dk in 29 skokov in bil imenovan za najkoristnej\xc5\xa1ega ko\xc5\xa1arkarja finala 1972._NEWLINE_V sezoni 1972/73 so Lakersi dosegli 60 zmag in bili prvi v pacifi\xc5\xa1ki diviziji. Wilt Chamberlain je bil v svoji zadnji sezoni zopet najbolj\xc5\xa1i skakalec. Prav tako je postavil rekord v odstotku zadetih metov (72,7\xc2\xa0%). V konferen\xc4\x8dnem polfinalu so Lakersi premagali Bullse v sedmih tekmah, v konferen\xc4\x8dnem finalu pa so v petih tekmah premagali Warriorse. V finalu so se zopet soo\xc4\x8dili z Knicksi, ki so znova slavili v finalu po petih tekmah.\n_START_SECTION_\n1973\xe2\x80\x931979: Grajenje \xc2\xbbShowtima\xc2\xab\n_START_PARAGRAPH_\nMed sezono 1973/74 je ekipa izgubila Westa, ki je odigral le 31 tekem, nato pa se je po\xc5\xa1kodoval. Goodrich, ki je povpre\xc4\x8dno dosegal 25,3 to\xc4\x8dke, je pripomogel k uvrstitvi v kon\xc4\x8dnico. V kon\xc4\x8dnici so premagali le Buckse v konferen\xc4\x8dnem polfinalu. Po koncu sezone se je West zaradi nesoglasij z lastnikom Cookom upokojil._NEWLINE_Po sezoni 1974/75, ko se Lakersi niso uvrstili v kon\xc4\x8dnico, je k Lakersom pri\xc5\xa1el Kareem Abdul-Jabbar, ki je pred tem \xc5\xbee trikrat postal najkoristnej\xc5\xa1i ko\xc5\xa1arkar lige. Abdul-Jabbar si je \xc5\xbeelel iz Milwaukeeja v Los Angeles ali v New York. V Milwaukee so kot menjava zanj od\xc5\xa1li Elmore Smith, Brian Winters, Junior Bridgeman in Dave Meyers. Abdul-Jabbar je v sezoni 1975/76 \xc4\x8detrti\xc4\x8d postal najkoristnej\xc5\xa1i ko\xc5\xa1arkar sezone, poleg tega pa je vodil ligo v skokih, blokadah in igralnem \xc4\x8dasu. Lakersi so januarja dosegli le tri zmage in kar deset porazov ter kon\xc4\x8dali sezono brez uvrstitve v kon\xc4\x8dnico._NEWLINE_West in Cooke sta se pobotala in Cooke je Sharmana zamenjal z Westom, ki je prvi\xc4\x8d postal glavni trener. West je bil nezadovoljen, saj Cooke ni \xc5\xbeelel zapravljati denarja za nakup Juliusa Ervinga, ki so ga ta\xc4\x8das Netsi prodajali. V sezoni 1976/77, ko je Abdul-Jabbar peti\xc4\x8d postal najkoristnej\xc5\xa1i ko\xc5\xa1arkar sezone, so Lakersi osvojili Pacifi\xc5\xa1ko divizijo. V konferen\xc4\x8dnem polfinalu so v sedmih tekmah premagali Warriorse in v konferen\xc4\x8dnem finalu izgubili proti Portlandu. Po koncu sezone so podpisali pogodbo z Jamaalom Wilksom iz Golden Stata in z 22. izborom z nabora Normom Nixonom. V prvih dveh minutah prve tekme v sezoni 1977/78 je Abdul-Jabbar udaril centra Bucksov Kenta Bensona in mu zlomil roko. Dva meseca kasneje se je Abdul-Jabbar znova zapletel v pretep, tokrat s centrom Houston Rocketsov Kevinom Kunnertom. Prvi krilni center ekipe Kermit Washington, ki je povpre\xc4\x8dno dosegal 11,5 to\xc4\x8dk in 11,2 skoka na tekmo, se je zapletel v pretep z Rudyjem Tomjanovichem in ga udaril v obraz. Tomjanovich je zaradi udarca skoraj umrl, udarec pa je tudi nekoliko skraj\xc5\xa1al njegovo ko\xc5\xa1arkarsko kariero. Washington je bil zaradi udarca suspendiran za dva meseca in bil odpu\xc5\xa1\xc4\x8den s strani Lakersov. Lakersi so osvojili 45 tekem, \xc4\x8deprav so izgubili Washingtona in je bil Abdul-Jabbar odsoten skoraj dva meseca. V prvem krogu kon\xc4\x8dnice so izgubili proti Seattlu. V sezoni 1978/79 je ekipa dosegla 47 zmag in 35 porazov, a je v konferen\xc4\x8dnem polfinalu izgubila proti SuperSonicsom.\n_START_SECTION_\n1979\xe2\x80\x931991: \xc2\xbbShowtime\xc2\xab\n_START_PARAGRAPH_\nNa naboru leta 1979 so Lakersi s prvim izborom izbrali 206 cm visokega organizatorja igre Magica Johnsona iz univerze Michigan State. Ostali soigralci so potrebovali nekaj \xc4\x8dasa, da so se navadili na Johnsonovo izjemno sposobnost podajanja, nato pa je njegovo podajanje postalo klju\xc4\x8dni del napada Lakersov. V Johnsonovi prvi sezoni so Lakersi zmagali 60 tekem in v finalu v \xc5\xa1estih tekmah premagali 76erse. Johnson je bil izbran za najkoristnej\xc5\xa1ega ko\xc5\xa1arkarja finala potem, ko je na \xc5\xa1esti tekmi finala za\xc4\x8del tekmo na centrski poziciji (namesto Abdul-Jabbarja, ki se je na peti tekmi po\xc5\xa1kodoval) in dosegel 42 to\xc4\x8dk, 15 skokov in 7 podaj. Naslednja sezona je bila za Lakerse slab\xc5\xa1a, saj je Johnson ve\xc4\x8dino sezone izpustil zaradi po\xc5\xa1kodbe kolena. Lakersi so dosegli 54 zmag in 28 porazov in sezono kon\xc4\x8dali na drugem mestu v Pacifi\xc5\xa1ki diviziji, za Phoenix Sunsi. Na krilih Mosesa Malona so Rocketsi premagali Lakerse v prvem krogu kon\xc4\x8dnice._NEWLINE_V za\xc4\x8detku naslednje sezone je Johnson v javnosti obto\xc5\xbeeval glavnega trenerja Paula Westheada in zahteval menjavo. Westheada so odpustili in lastnik Lakersov Jerry Buss je za glavna trenerja imenoval dotedanjega pomo\xc4\x8dnika trenerja Pata Rileyja in Jerryja Westa. Ekipa je dobila naslednjih 17 tekem od 20. Zaradi Johnsonovega napadalnega sloga, ki je vklju\xc4\x8deval veliko protinapadov, so Lakersi dobili vzdevek \xc2\xbbShowtime\xc2\xab. Osvojili so Pacifi\xc5\xa1ko divizijo in v kon\xc4\x8dnici premagali Sunse ter Spurse, oboje v \xc5\xa1tirih tekmah. V finalu so nato v \xc5\xa1estih tekmah premagali 76erse. Skupno so v kon\xc4\x8dnici dosegli 12 zmag in le 2 poraza. Na naboru leta 1982 so Lakersi znova imeli prvi izbor. Z njim so izbrali Jamesa Worthyja z univerze North Carolina. Lakersi so v tej sezoni osvojili Pacifi\xc5\xa1ko divizijo, vendar si je Worthy teden pred koncem sezone po\xc5\xa1kodoval nogo in je tako kon\xc4\x8dnico izpustil. Kljub temu so Lakersi pri\xc5\xa1li vse do finala, kjer so zopet igrali proti 76ersom. 76ersi so v finalu slavili v \xc5\xa1tirih tekmah. Po koncu sezone je West postal novi GM Lakersov in tako zamenjal Sharmana._NEWLINE_V sezoni 1983/84 so Lakersi zmagali 54 tekem in izgubili 28. V finalu so prvi\xc4\x8d po letu 1969 igrali proti Bostonu. Lakersi so dobili dve tekmi od prvih treh. Mo\xc4\x8dan prekr\xc5\xa1ek Kevina McHala nad krilnim centrom Lakersov Kurtom Rambisom naj bi bil za\xc4\x8detek preobrata, ki je Celticsom popolnoma uspel, saj so dobili naslednje tri tekme od \xc5\xa1tirih in poskrbeli za \xc5\xa1e vedno negativen izid Lakersov proti Celticsom v finalih (0-8)._NEWLINE_Lakersi so poraz v finalu proti Celticsom vzeli kot spodbudo, ekipa je osvojila Pacifi\xc5\xa1ko divizijo \xc4\x8detrti\xc4\x8d zapored in do finala le dvakrat izgubila. V finalu so Lakersom znova nasproti stali Celticsi. Lakersi so prvo tekmo v Bostonu, ki je postala znana kot \xc2\xbbMemorial Day Massacre\xc2\xab, izgubili kar 148-114. Lakersi so si opomogli in kasneje na krilih 38-letnega Abdul-Jabbarja, ki je bil kasneje izbran za najkoristnej\xc5\xa1ega ko\xc5\xa1arkarja finala, v \xc5\xa1estih tekmah premagali Celticse.  Naslov so osvojili v Boston Gardnu in s tem postali edina gostujo\xc4\x8da ekipa, ki je kdaj tam osvojila naslov prvakov lige NBA._NEWLINE_ V sezoni 1985/86 so Lakersi dobili 24 tekem od prvih 27. Skupno so dobili 62 tekem in peti\xc4\x8d zapored osvojili Pacifi\xc5\xa1ko divizijo. Rocketsi so jih v konferen\xc4\x8dnem finalu premagali v petih tekmah. Po sezoni so Lakersi prestavili A.C. Greena v prvo peterko in podpisali pogodbo z Mychalom Thompsonom. Johnson je v sezoni 1986/87 prvi\xc4\x8d postal najkoristnej\xc5\xa1i ko\xc5\xa1arkar rednega dela sezone, Michael Cooper pa je bil izbran za najbolj\xc5\xa1ega obrambnega ko\xc5\xa1arkarja leta. Pred sezono je Riley sprejel odlo\xc4\x8ditev, da Johnson zamenja 40-letnega Abdul-Jabbarja kot prva izbira v napadu._NEWLINE_Lakersi so na poti do finala v \xc5\xa1tirih tekmah ugnali Nuggetse, premagali Warriorse v petih tekmah in v \xc5\xa1tirih tekmah premagali SuperSonicse v konferen\xc4\x8dnem finalu. V finalu so Lakersi znova premagali Celticse, tokrat v \xc5\xa1estih tekmah. Eden izmed najbolj znanih dogodkov finala je nedvomno Johnsonov \xc2\xbbbaby hook\xc2\xab, s katerim so Lakersi dobili \xc4\x8detrto tekmo finala v Boston Gardnu. Johnson je bil imenovan za najkoristnej\xc5\xa1ega ko\xc5\xa1arkarja finala. Na proslavi osvojitve naslova v Los Angelesu je trener Riley dejal, da bodo Lakersi naslednjo sezono ponovno osvojili naslov. Nazadnje pred tem je ponovna osvojitev naslova uspela Celticsom leta 1969. V sezoni 1987/88 so Lakersi sedmi\xc4\x8d zapored osvojili Pacifi\xc5\xa1ko divizijo in se v finalu sre\xc4\x8dali z Detroit Pistonsi. Lakersi so drugi zaporedni naslov slavili v sedmih tekmah in James Worthy je zaradi trojnega dvoj\xc4\x8dka, ki ga je dosegel v 7. tekmi, postal najkoristnej\xc5\xa1i ko\xc5\xa1arkar finala. V naslednji sezoni so Lakersi dobili 57 tekem, v kon\xc4\x8dnici pa do finala niso bili pora\xc5\xbeeni. V finalu so se zopet soo\xc4\x8dili s Pistonsi. Lakersi, ki so bili oslabljeni zaradi po\xc5\xa1kodb Johnsona in Byrona Scotta, so v \xc5\xa1tirih tekmah morali priznati premo\xc4\x8d Detroitu.\n_START_SECTION_\n1991\xe2\x80\x931996: Obdobje po \xc2\xbbShowtime-u\xc2\xab\n_START_PARAGRAPH_\n28. junija 1989 se je po odigranih 20 sezonah upokojil Kareem Abdul-Jabbar. Leto kasneje se je najbolj\xc5\xa1i obrambni ko\xc5\xa1arkar leta 1987 Michael Cooper odlo\xc4\x8dil igrati v Evropi. V sezoni 1989/90 so Lakersi dobili 63 tekem in izgubili v 19 tekmah, vendar so izpadli \xc5\xbee v drugem krogu kon\xc4\x8dnice po petih tekmah. Po koncu sezone je Riley zapustil ekipo zaradi iz\xc4\x8drpanosti, nadomestil pa ga je Mike Dunleavy. Lakersi so \xc5\xa1e enkrat zaigrali v finalu leta 1991, a so morali v petih tekmah priznati premo\xc4\x8d Michaelu Jordanu in Chicago Bullsom. 7. novembra 1991 je Magic Johnson obvestil javnost, da ima virus HIV in se namerava takoj upokojiti. V prvi sezoni brez Johnsona so Lakersi dosegli 43 zmag, vendar so v prvem krogu kon\xc4\x8dnice izpadli proti Phoenixu. Marca 1994 so Lakersi odpustili glavnega trenerja Randyja Pfunda. Na njegovo mesto je pri\xc5\xa1el Johnson, ki je vodil Lakerse skupaj z nekdanjim soigralcem Michaelom Cooprom. Johnson je po sezoni zavrnil trenersko pogodbo in Lakersi so sezono kon\xc4\x8dali z desetimi zaporednimi porazi in skupno 33 zmagami in 49 porazi._NEWLINE_Tudi v naslednjih dveh sezonah so se Lakersi uvrstili v kon\xc4\x8dnico, vendar so obakrat izpadli v drugem in v prvem krogu. Ekipo je vodil glavni trener Del Harris, nosilca ekipe pa sta bila mlada branilca Nick Van Exel in Eddie Jones. Johnson se je iz pokoja vrnil sredi sezone 1995/96. Po nekaj nesoglasjih z Van Exlom, nezadovoljstvom nad Harrisovimi strategijami in izpadu v prvem krogu proti Rocketsom, se je Johnson po koncu sezone dokon\xc4\x8dno upokojil.\n_START_SECTION_\n1996\xe2\x80\x932004: O\'Nealovo in Bryantovo obdobje\n_START_PARAGRAPH_\nPo sezoni 1995/96 so Lakersi menjali centra Vlada Divca za takrat 17-letnega Kobeja Bryanta iz Charlotte Hornetsov. Bryant je bil na naboru izbran kot 13. Lakersi so prav tako podpisali pogodbo s prostim igralcem Shaquillom O\'Nealom. Menjava Divca za Bryanta je bila Westova ideja, poleg tega pa je West vplival tudi na podpis pogodbe z O\'Nealom. O\'Neal je kasneje dejal, da je k Lakersom pri\xc5\xa1el prav zaradi Jerryja Westa. Lakersi so na naboru imeli 24. izbor in z njim izbrali Dereka Fisherja. Med sezono so menjali Cedrica Ceballosa za Roberta Horryja iz Phoenixa. Lakersi so na krilih O\'Neala dosegli 56 zmag in 26 porazov, kar je bil njihov najbolj\xc5\xa1i izkupi\xc4\x8dek od sezone 1990/91. O\'Neal je povpre\xc4\x8dno dosegal po 26,2 to\xc4\x8dke in 12,5 skokov na tekmo in je sezono kon\xc4\x8dal kot tretji najbolj\xc5\xa1i bloker sezone (2,8 blokade na tekmo). V prvem krogu kon\xc4\x8dnice so Lakersi premagali Portland Trail Blazerse. O\'Neal je na prvi tekmi proti Portlandu dosegel 46 to\xc4\x8dk, kar je bilo najve\xc4\x8d to\xc4\x8dk ko\xc5\xa1arkarja Lakersov na tekmi v kon\xc4\x8dnici odkar je Jerry West proti Celticsom v finalu leta 1969 dosegel 53 to\xc4\x8dk. V drugem krogu kon\xc4\x8dnice so Lakersi v petih tekmah izgubili proti Utah Jazzom._NEWLINE_V naslednji sezoni so Lakersi za\xc4\x8deli z najbolj\xc5\xa1im izkupi\xc4\x8dkom v zgodovini kluba - enajstimi zaporednimi zmagami. O\'Neal je zaradi po\xc5\xa1kodbe manjkal 20 tekem. Lakersi so se v sezoni s Seattlom borili za osvojitev Pacifi\xc5\xa1ke divizije. V zadnjih dveh mesecih so Lakersi dobili 22 od zadnjih 25 tekem in kon\xc4\x8dali sezono s 61 zmagami in 21 porazi. V prvem krogu kon\xc4\x8dnice so premagali Portland, v drugem krogu pa so se sre\xc4\x8dali s SuperSonicsi. \xc4\x8ceprav so SuperSonicsi dobili prvo tekmo, so Lakersi dobili naslednje \xc5\xa1tiri in tako izlo\xc4\x8dili Seattle, v naslednjem krogu pa so v \xc5\xa1tirih tekmah zopet izgubili proti Utahu._NEWLINE_V sezoni 1998/99 sta bila All-Star branilec Eddie Jones in center Elden Campbell menjana k Charlotte Hornetsom. Lakersi so podpisali pogodbe z J. R. Reidom, B. J. Armstrongom in Glenom Riceom. Po treh zaporednih porazih v februarju so Lakersi odpustili Harrisa in na njegovo mesto pripeljali svojega nekdanjega ko\xc5\xa1arkarja Kurta Rambisa. V skraj\xc5\xa1ani sezoni so dosegli 31 zmag in 19 porazov, kar je zado\xc5\xa1\xc4\x8dalo za \xc4\x8detrto mesto v Zahodni konferenci. V prvem krogu so Lakersi premagali Houston, vendar so nato v \xc5\xa1tirih tekmah izgubili proti Spursom. \xc4\x8cetrta tekma proti San Antoniu je bila zadnja, ki so jo Lakersi odigrali v Great Western Forumu._NEWLINE_Pred sezono 1999-2000 je West \xc5\xbeelel s trenerjem Rambisom podpisati ve\xc4\x8dletno pogodbo, vendar se zaradi navija\xc4\x8dev in \xc4\x8dlanov organizacije, ki so za trenerja hoteli priznanega strokovnjaka, ni odlo\xc4\x8dil za to potezo. Kasneje so Lakersi podpisali pogodbo z nekdanjim glavnim trenerjem Chicago Bullsov, Philom Jacksonom, ki je Bullse popeljal do \xc5\xa1estih naslovov prvakov. Skupaj z njim je kot njegov pomo\xc4\x8dnik v klub pri\xc5\xa1el Tex Winter in skupaj sta posku\xc5\xa1ala v ekipi razviti Winterjevo verzijo trikotnega napada. Lakersi so nato podpisali pogodbe \xc5\xa1e z veterani Brianom Shawom, Johnom Salleyem, Ronom Harperjem in A. C. Greenom, ki je bil \xc4\x8dlan Lakersov \xc5\xbee v obdobju \xc2\xbbShowtima\xc2\xab. Ekipa se je takrat iz Great Western Foruma preselila v novi Staples Center. Po koncu te sezone sta Rice in Green zapustila ekipo, pri\xc5\xa1el pa je Horace Grant. Na krilih najkoristnej\xc5\xa1ega ko\xc5\xa1arkarja sezone, O\'Neala, so Lakersi dobili 31 tekem od prvih 36. Sezono so kon\xc4\x8dali s 67 zmagami in 15 porazi. v prvih dveh krogih kon\xc4\x8dnice so premagali Sacramento Kingse in Phoenix Sunse. Nato so premagali \xc5\xa1e Portland v sedmih tekmah. V finalu so v \xc5\xa1estih tekmah premagali Reggieja Millerja in Indiana Pacerse ter tako osvojili prvi naslov prvakov po letu 1988. Po koncu sezone se je zaradi sporov z Jacksonom upokojil Jerry West._NEWLINE__NEWLINE_V naslednji sezoni so dosegli enajst zmag manj kot v prej\xc5\xa1nji sezoni, vendar so v prvih treh krogih kon\xc4\x8dnice premagali Portland, Sacramento in San Antonio, vsakega v \xc5\xa1tirih tekmah. V finalu so se tokrat sre\xc4\x8dali z Allenom Iversonom in Philadelphia 76ersi. \xc4\x8ceprav so 76ersi v podalj\xc5\xa1ku dobili prvo tekmo, so Lakersi dobili naslednje \xc5\xa1tiri in tako osvojili drugi zaporedni naslov prvakov. V kon\xc4\x8dnici so dosegli kar 15 zmag in le en sam poraz, kar je najbolj\xc5\xa1i izkupi\xc4\x8dek kon\xc4\x8dnice v zgodovini lige NBA. _NEWLINE_V sezoni 2001/02 so Lakersi dobili 58 tekem. V kon\xc4\x8dnici so v \xc5\xa1tirih tekmah premagali Portland in nato San Antonio v petih tekmah. V finalu Zahodne konference so se soo\xc4\x8dili z rivali Kingsi. Serija je bila dolgo \xc4\x8dasa ozna\xc4\x8dena za eno izmed najbolj\xc5\xa1i serij v kon\xc4\x8dnici v zgodovini lige NBA. Serija je trajala sedem tekem, dobili pa so jo Lakersi. Na prvi tekmi je Bryant dosegel 30 to\xc4\x8dk in Lakersi so zmagali 106-99. Kingsi so nato dobili dve tekmi zapored. Z izidom 2-1 v dobljenih tekmah so Lakersi na \xc4\x8detrti tekmi zmagali po tem, ko je center Kingsov Vlade Divac \xc5\xbeogo izpod ko\xc5\xa1a odbil prav do Roberta Horryja, ki je tri sekunde pred koncem zadel zmagovito trojko. Kingsi so na peti tekmi zmagali po ko\xc5\xa1u ob zvoku sirene Mika Bibbyja. Za Lakerse je bila naslednja tekma za biti ali ne biti. Na eni izmed najbolj kontroverznih tekem v zgodovini lige NBA so Lakersi zmagali za \xc5\xa1tiri to\xc4\x8dke in tako izsilili sedmo tekmo. Na tekmi je bilo veliko spornih sodni\xc5\xa1kih posredovanj. Lakersi so dobili sedmo tekmo po tem, ko so Kingsi gre\xc5\xa1ili iz \xc4\x8drte prostih metov in niso zadevali pomembnih metov. V finalu so nato Lakersi v \xc5\xa1tirih tekmah pometli z Jasonom Kiddom in New Jersey Netsi. Tako so osvojili tretji naslov zapored in s tem svoj drugi \xc2\xbbtroj\xc4\x8dek\xc2\xab\xc2\xa0v zgodovini kluba. O\'Neal je vsaki\xc4\x8d postal najkoristnej\xc5\xa1i ko\xc5\xa1arkar finala in s tem, poleg Michaela Jordana, edini v zgodovini, ki mu je uspelo trikrat zapored postati najkoristnej\xc5\xa1i ko\xc5\xa1arkar finala lige NBA._NEWLINE_Sezono 2002/03 so Lakersi za\xc4\x8deli z enajstimi zmagami in 19 porazi ter jo kon\xc4\x8dali s 50 zmagami in 32 porazi. V prvem krogu kon\xc4\x8dnice so premagali Minnesota Timberwolvse, vendar so jih nato Spursi v \xc5\xa1estih tekmah izlo\xc4\x8dili iz kon\xc4\x8dnice. V sezoni 2003/04 je bila ekipa medijsko oblegana zaradi domnevnega spolnega napada Kobeja Bryanta in zaradi zdru\xc5\xbeitve \xc5\xa1tirih zvezdnikov. Pred sezono so Lakersi podpisali pogodbo z dvakratnim najkoristnej\xc5\xa1im ko\xc5\xa1arkarjem rednega dela sezone, Karlom Malonom in nekdanjim najbolj\xc5\xa1im obrambnim ko\xc5\xa1arkarjem, Garyjem Paytonom. Trije izmed \xc2\xbbvelikih \xc5\xa1tirih\xc2\xab\xc2\xa0so imeli te\xc5\xbeave s po\xc5\xa1kodbami: O\'Neal z nategnjenimi me\xc4\x8di, Malone s po\xc5\xa1kodovanim kolenom in Bryant s po\xc5\xa1kodovano ramo. Lakersi so sezono za\xc4\x8deli z 18 zmagami in tremi porazi, na koncu pa so dosegli 56 zmag in 26 porazov. Osvojili so Pacifi\xc5\xa1ko divizijo in kon\xc4\x8dali kot drugi v Zahodni konferenci. V prvih treh krogi kon\xc4\x8dnice so premagali Rocketse, Spurse in Timberwolvse, nato pa so v finalu izgubili proti Detroit Pistonsom v petih tekmah. Po sezoni je ekipa za\xc4\x8dela z obnovo po tem, ko so O\'Neala poslali v Miami v zameno za Lamarja Odoma, Briana Granta, Carona Butlerja in izbor v prvem krogu nabora. Bryant in O\'Neal sta v preteklosti pri\xc5\xa1la v konflikte in mediji so tu videli razlog za O\'Nealov odhod v Miami. Jackson je ekipo zapustil in napisal knjigo o ekipi iz sezone 2003/04, kjer je mo\xc4\x8dno kritiziral Bryanta. Uprava Lakersov je menila, da knjiga vsebuje veliko neto\xc4\x8dnosti.\n_START_SECTION_\n2004\xe2\x80\x932007: Obnavljanje\n_START_PARAGRAPH_\nLakersi so pred sezono 2004/05 v Boston poslali Ricka Foxa in Garyja Paytona, v Los Angeles pa so v zameno pri\xc5\xa1li Chris Mihm, Marcus Banks in Chucky Atkins. Nezadovoljstvo nad igralnim \xc4\x8dasom je bilo krivo, da je Derek Fisher prekinil pogodbo z Lakersi in jo podpisal z Warriorsi. Kot glavnega trenerja je ekipa najela Rudyja Tomjanovicha, ki je tako nadomestil Jacksona. Malone se je 13. februarja 2005 upokojil. Tomjanovich je Lakerse vodil do 22 zmag in 19 porazov, nato pa se je iz zdravstvenih razlogov upokojil. Njegov pomo\xc4\x8dnik Frank Hamblen je Lakerse vodil do konca sezone. Bryant in Odom sta bila del sezone po\xc5\xa1kodovana in Lakersi so na koncu dosegli skupaj 34 zmag in 48 porazov ter se peti\xc4\x8d v zgodovini kluba niso uvrstili v kon\xc4\x8dnico._NEWLINE_Z desetim izboru na naboru 2005 so Lakersi izbrali centra Andrewa Bynuma. Poleg tega so poslali Carona Butlerja in Chuckyja Atkinsa v Washington, v zameno pa sta v Los Angeles prispela Kwame Brown in Laron Profit. Jackson se je v novi sezoni vrnil kot glavni trener. 22. januarja 2006 je Bryant dosegel 81 to\xc4\x8dk proti Toronto Raptorsom, kar je drugi najbolj\xc5\xa1i strelski izkupi\xc4\x8dek v zgodovini lige NBA (prvi je 100 to\xc4\x8dk Wilta Chamberlaina). Sezono so kon\xc4\x8dali s 45 zmagami in 37 porazi in se uvrstili v kon\xc4\x8dnico. V prvem krogu so vodili v tekmah \xc5\xbee 3-1, a so Sunsi izsilili sedmo tekmo, ki so jo potem tudi dobili. V naslednji sezoni so dobili 26 tekem od prvih 39, vendar so izgubili na 27 tekmah od zadnjih 43 in kon\xc4\x8dali z 42 zmagami ter 40 porazi. V kon\xc4\x8dnici so znova so izpadli proti Sunsom v prvem krogu. Bryant je po koncu sezone zahteval menjavo, saj ni \xc5\xbeelel biti del ekipe, ki ne more priti dlje v kon\xc4\x8dnici. Buss je iskal menjavo, hkrati pa je Bryanta posku\xc5\xa1al pregovoriti.\n_START_SECTION_\n2007\xe2\x80\x932011: Vrnitev k zmagovalni formi\n_START_PARAGRAPH_\nPred sezono 2007/08 se je v Los Angeles vrnil Derek Fisher in Lakersi so sezono za\xc4\x8deli s 25 zmagami in 11 porazi, nato pa se je prvi center ekipe Andrew Bynum po\xc5\xa1kodoval in je izpustil preostanek sezone. K Lakersom je v tej sezoni v menjavi iz Memphisa pri\xc5\xa1el Pau Gasol in Lakersi so na koncu sezone dosegli 57 zmag ter 25 porazov, kar je zadostovalo za prvo mesto v Zahodni konferenci. Kobe Bryant je bil izbran za najkoristnej\xc5\xa1ega ko\xc5\xa1arkarja rednega dela sezone, prvi \xc4\x8dlan ekipe po O\'Nealu, ki je najkoristnej\xc5\xa1i ko\xc5\xa1arkar postal leta 2000. V kon\xc4\x8dnici so premagali Nuggetse v \xc5\xa1tirih tekmah, Utah v \xc5\xa1estih tekmah in aktualne prvake Spurse v petih tekmah, vendar so v finalu morali v \xc5\xa1estih tekmah priznati premo\xc4\x8d Celticsom._NEWLINE_V naslednji sezoni so Lakersi skupno dosegli 65 zmag in 17 porazov ter znova osvojili prvo mesto Zahodne konference. V kon\xc4\x8dnici so premagali Utah v petih, Rocketse v sedmih in Nugetse v \xc5\xa1estih tekmah. V finalu so v petih tekmah premagali Orlando Magice in osvojili 15. naslov prvakov. Bryant je prvi\xc4\x8d v svoji karieri postal najkoristnej\xc5\xa1i ko\xc5\xa1arkar finala._NEWLINE_Lakersi so po sezoni podpisali pogodbo z Ronom Artestom (sedaj Metta World Peace), ki je v za\xc4\x8detni peterki nadomestil Trevorja Arizo. V sezoni 2009/10 so tretji\xc4\x8d zapored kon\xc4\x8dali sezono na prvem mestu Zahodne konference. 13. januarja 2010 so z zmago nad Dallas Mavericksi postali prva ekipa v zgodovini lige NBA, ki je dobila 3000 tekem rednega dela sezone. V kon\xc4\x8dnici so premagali Oklahomo, Utah in Phoenix. V finalu so Lakersi \xc5\xbee dvanajsti\xc4\x8d zaigrali proti Celticsom in jih v sedmih tekmah premagali ter osvojili 16. naslov prvakov, 11. od selitve v Los Angeles. Bryant je znova postal najkoristnej\xc5\xa1i ko\xc5\xa1arkar finala._NEWLINE_Po raznih \xc5\xa1pekulacijah se je glavni trener Phil Jackson le vrnil v sezoni 2010/11. V kon\xc4\x8dnici so Lakersi premagali New Orleans Hornetse v prvem krogu. Vse \xc5\xbeelje o tretjem naslovu zapored pa so pokopali Dallas Mavericksi, ki so Lakerse premagali v \xc5\xa1tirih tekmah. Po sezoni je Phil Jackson zapustil Lakerse.\n_START_SECTION_\n2011\xe2\x80\x932016: Obdobje po Jacksonu\n_START_PARAGRAPH_\nPo Jacksonovi upokojitvi je glavni trener ekipe postal nekdanji glavni trener Cleveland Cavaliersov, Mike Brown. Pred za\xc4\x8detkom skraj\xc5\xa1ane sezone 2011/12 so na Odomovo \xc5\xbeeljo Lakersi poslali Lamarja Odoma v Dallas. Na zadnji dan prestopnega roka so poslali \xc5\xa1e Dereka Fisherja in bodo\xc4\x8di izbor iz prvega kroga nabora v Houston v zameno za Jordana Hilla. S kon\xc4\x8dnim izkupi\xc4\x8dkom 41 zmag in 25 porazov so Lakersi pri\xc5\xa1li v kon\xc4\x8dnico kot tretji iz Zahodne konference. V prvem krogu so v sedmih tekmah premagali Nuggetse, nato pa so v drugem krogu morali priznati premo\xc4\x8d Oklahomi v petih tekmah._NEWLINE_4. julija 2012 so Phoenix Sunsi k Lakersom poslali Steva Nasha v zameno za dva izbora iz prvega kroga naborov 2013 in 2015, dva izbora iz drugega kroga naborov 2013 in 2014 ter tri milijone dolarjev. 10. avgusta 2012 so Lakersi v menjavi \xc5\xa1tirih ekip menjali Andrewa Bynuma, v Los Angeles pa je pri\xc5\xa1el Dwight Howard. 9. novembra 2012 so Lakersi po za\xc4\x8detnih \xc5\xa1tirih porazih in le eni zmagi odpustili trenerja Mika Browna. 12. novembra so podpisali pogodbo z novim glavnim trenerjem Mikom D\'Antonijem. 18. februarja 2013 je zaradi raka v 80. letu starosti umrl lastnik Lakersov Jerry Buss. Lakersi so na koncu sezone dosegli 45 zmag in 37 porazov, kar je bil najslab\xc5\xa1i izkupi\xc4\x8dek od leta 2007. V kon\xc4\x8dnico so se uvrstili \xc5\xa1ele na zadnji tekmi sezone, ko so premagali Houston. Lakerse so skozi sezono pestile po\xc5\xa1kodbe in Kobe Bryant je moral po 78 tekmah zaklju\xc4\x8diti sezono zaradi po\xc5\xa1kodbe Ahilove tetive. Bryantova odsotnost se je zelo poznala na igri\xc5\xa1\xc4\x8du, saj so v prvem krogu kon\xc4\x8dnice Spursi izlo\xc4\x8dili Lakerse v samo \xc5\xa1tirih tekmah. 30. marca 2013 je na tekmi proti Sacramento Kingsom Kobe Bryant na ve\xc4\x8dni lestvici najbolj\xc5\xa1ih strelcev NBA prehitel legendo Lakersov Wilta Chamberlaina in postal \xc4\x8detrti najbolj\xc5\xa1i strelec vseh \xc4\x8dasov lige NBA._NEWLINE_25. marca 2014 so Lakersi v tretji \xc4\x8detrtine tekme proti New York Knicksom dosegli kar 51 to\xc4\x8dk, kar je rekord kluba po \xc5\xa1tevilu dose\xc5\xbeenih to\xc4\x8dk v eni \xc4\x8detrtini tekme. Vendar se v tej sezoni prvi\xc4\x8d po letu 2005 in \xc5\xa1ele \xc5\xa1esti\xc4\x8d v zgodovini kluba niso uvrstili v kon\xc4\x8dnico. 30. aprila 2014 je Mike D\'Antoni odstopil kot glavni trener Lakersov po kon\xc4\x8dnem izkupi\xc4\x8dku 27 zmag in 55 porazov._NEWLINE_Pred naslednjo sezono je glavni trener Lakersov postal njihov nekdanji igralec Byron Scott, ki je bil pred tem glavni trener New Jersey Netsov (z njimi je leta 2002 pri\xc5\xa1el v finale, kjer so izgubili prav proti Lakersom), New Orleans Hornetsov in Cleveland Cavaliersov. 28. julija 2014 je z Lakersi podpisal ve\xc4\x8dletno pogodbo._NEWLINE_Med prvo tekmo v sezoni 2014/15 si je 7. izbor iz nabora 2014, Julius Randle zlomil nogo in tako \xc5\xbee kon\xc4\x8dal sezono. Lakersi so na za\xc4\x8detku izgubili 10 tekem od prvih 16. Po komaj 35 odigranih tekmah se je znova po\xc5\xa1kodoval Kobe Bryant, ki tako tudi \xc5\xbee kon\xc4\x8dal sezono. Nick Young je prav tako zaradi po\xc5\xa1kodbe kolena kon\xc4\x8dal sezono pri dose\xc5\xbeenih 14 zmagah in 41 porazih. V zadnjih 27 tekmah je Scott dal ve\xc4\x8d prilo\xc5\xbenosti \xc5\xa1e enemu novincu Jordanu Clarksonu. 30. marca 2015 je Clarkson odigral svojo najbolj\xc5\xa1o tekmo, ko je dosegel 26 to\xc4\x8dk, 11 podaj, 6 skokov in 3 ukradene \xc5\xbeoge. Novinec je navdu\xc5\xa1il veliko trenerjev in igralcev ter postal Novinec meseca marca v Zahodni konferenci. Jordan Clarkson, ki je bil na naboru 2014 izbran kot 46. je v svoji prvi sezoni dosegal 11.9 to\xc4\x8dke, 3,2 skoka, 3,5 podaj s 44,6% metom. Lakersi so sezono kon\xc4\x8dali z 21 zmagami in 61 porazi, kar je njihov najslab\xc5\xa1i izkupi\xc4\x8dek v zgodovini kluba. V naslednji sezoni so Lakersi na naboru dobili 2. izbor. Z njim so izbrali organizatorja igre z univerze Ohio State, D\'Angela Russlla. Lakersi so na tem naboru kot 27. izbrali Larryja Nanceja, Jr., kot 34. pa so izbrali Anthonyja Browna. 9. marca 2016 so bili Lakersi \xc5\xbee tretji\xc4\x8d zapored in deveti\xc4\x8d od selitve v Los Angeles, z izkupi\xc4\x8dkom 14 zmag in 51 porazov, izlo\xc4\x8deni iz bojev za kon\xc4\x8dnico. To je najdalj\xc5\xa1i klubski izostanek od kon\xc4\x8dnice vse od sezon 1974-75 in 1975-76, ko se Lakersi dvakrat zapored niso uvrstili v kon\xc4\x8dnico.\n_START_SECTION_\n2016\xe2\x80\x93danes: Obdobje po Bryantu\n_START_PARAGRAPH_\n24. aprila 2016 Lakersi niso podalj\xc5\xa1ali pogodbe z glavnim trenerjem Byronom Scottom, ampak so se z njim raz\xc5\xa1li. 29. aprila 2016 so Lakersi objavili novico, da bo novi glavni trener kluba postal \xc5\xa1e en nekdanji Laker, Luke Walton. 21. februarja 2017 je klub odpustil generalnega mened\xc5\xbeerja Mitcha Kupchaka. Lastnica kluba, Jeanie Buss, je prav tako sporo\xc4\x8dila umik njenega brata, Jima Bussa z mesta podpredsednika ko\xc5\xa1arkarskih operacij. Kupchak je bil del fran\xc5\xa1ize od leta 1986, od leta 2000 pa je bil generalni mened\xc5\xbeer. Buss je bil z Lakersi 19 let, podpredsednik ko\xc5\xa1arkarskih operacij pa zadnjih dvanajst let. Bussova je prav tako sporo\xc4\x8dila, da je novi predsednik ko\xc5\xa1arkarskih operacij kluba nekdanji ko\xc5\xa1arkar Lakersov in \xc4\x8dlan Ko\xc5\xa1arkarskega hrama slavnih, Earvin "Magic" Johnson. Nekaj ur kasneje je v javnost pri\xc5\xa1la vest, da je generalni mened\xc5\xbeer kluba postal Rob Pelinka, sicer nekdanji agent Kobeja Bryanta.\n_START_SECTION_\nIme, logotipi in barve\n_START_PARAGRAPH_\nIme \xc2\xbbLakers\xc2\xab\xc2\xa0izvira \xc5\xa1e iz \xc4\x8dasov, ko je klub imel sede\xc5\xbe v Minneapolisu, v Minnesoti, za katero velja rek, da je \xc2\xbbde\xc5\xbeela 10.000 jezer\xc2\xab. Uradne barve kluba so vijoli\xc4\x8dna, zlata in bela._NEWLINE_Uradni logotip Lakersov vsebuje ime ekipe \xc2\xbbLos Angeles Lakers\xc2\xab, napisano v vijoli\xc4\x8dni barvi na vrhu zlate ko\xc5\xa1arkarske \xc5\xbeoge. Ekipa uporablja vijoli\xc4\x8dne drese na gostovanjih in zlate drese na doma\xc4\x8dih tekmah. Lakersi uporabljajo tudi bele drese na vseh nedeljskih in prazni\xc4\x8dnih doma\xc4\x8dih tekmah.\n_START_SECTION_\nLogotipi skozi zgodovino\n_START_PARAGRAPH_\nLogotipi so kronolo\xc5\xa1ko razvr\xc5\xa1\xc4\x8deni.'